ደኢህዴን ያለፉት 25 ዓመታት የሰላም ፣የልማትና የዴሞራሲ ስራዎቹ ውጤታማ እንደነበሩ ገለጸ
ባለፉት 25 ዓመታት በደቡብ ክልል በሰላም በልማትና በዴሞክራሲ ግንባታ ስራዎች ተጨባጭ ለውጥ መመዝገቡን የደቡብ ኢትዮጵያ ህዝቦች ዴሞክራሲያዊ ንቅናቄ /ደኢህዴን/ አስታወቀ።
የደኢህዴን 25ኛ ዓመት የብር ኢዮቤልዩ በዓል የድርጅቱን የ25 ዓመታት ጉዞና የቀጣይ ትኩረት አቅጣጫዎች ላይ ያተኮረ የፓናል ውይይት በሃዋሳ ተካሔዷል።
የብርእዮቤልዩ በዓሉ ማጠቃላያ በሀዋሳ ዓለም አቀፍ ስታዲየም በታላቅ ድምቀት ተከብሯል፡፡የደኢህዴን ምክትል ሊቀ መንበር አቶ ሽፈራው ሽጉጤ በውይይቱ ላይ እንዳሉት ደኢህዴን ባለፉት 25 ዓመታት በክልሉ ሰላም ልማትና ዴሞክራሲ ግንባታ ስራዎች ተጨባጭ ለውጥ አምጥቷል።
የክልሉ አርሶና አርብቶ አደር እንዲሁም መላው የክልሉ ህዝብ የተመዘገበውን ውጤት በማጣጣም የ56 ቋንቋዎች ተናጋሪ የሆነና አንድነትን መሰረት ያደረገ ክልላዊ ስነ-ልቦና መገንባቱን ተናግረዋል።
የድርጅቱን የ25 ዓመታት ጉዞና የቀጣይ ትኩረት አቅጣጫዎች የተመለከተ መወያያ ጽሁፍ በውይይቱ ላይ የቀረበ ሲሆን ስኬቶቹና ፈተናዎቹን ጨምሮ የመፍትሄ አቅጣጫዎችም ተዳሰዋል።
የደቡብ ህዝቦች ፀረ-ጭቆና ትግል ታሪክ ፣ የስምጥ ሸለቆ ታጋዮች ተጋድሎ፣ የደኢህዴንን አመሰራረትና የደረሰበትን ደረጃም ሰነዱ አመላክቷል፡፡
ሰነዱን ያቀረቡት የደኢህዴን ማዕከላዊ ኮሚቴ ጽሕፈት ቤት ሃላፊ አቶ ተስፋዬ በልጅጌ እንዳሉት በክልሉ ህዝቦች መካከል በእኩልነት ላይ የተመሰረተ እድገት ማስመዝገብ ተችሏል።
"የተጠቃሚነትና የመበልፀግ፣ ሰብዓዊና ዴሞክራሲያዊ መብቶችም ህገ-መንግስታዊ መሰረት የያዙት ባለፉት 25 ዓመታት ነው" ብለዋል።
"የብሄር ብሄረሰቦችና ህዝቦች የመብትና የማንነት ጥያቄ ተመልሷል" ያሉት አቶ ተስፋዬ በአሁኑ ወቅት የአምስት ብሄረሰቦች ቋንቋ በክልሉ በሚገኙ ዩኒቨርሲቲዎች እንደ አንድ የትምህርት መስክ እየተሰጠ እንደሆነ ተናግረዋል።
ከ25 ዓመታት በፊት በግብርናው ላይ በቂ እውቀትና ግንዛቤ ያልነበራቸው የክልሉ አርሶ አደሮች አሁን ላይ በተሻለ ክህሎት በሚያከናውኑት ግብርና ከምርታቸው ሙሉ በሙሉ ተጠቃሚ መሆን መቻላቸውን ተናግረዋል።
በዚህም ከ25 ዓመታት በፊት በዓመት 15 ሚሊዮን ኩንታል ብቻ የነበረው የክልሉ የምርት መጠን አሁን 80 ሚሊዮን ኩንታል በመድረሱ በርካታ የክልሉ ዜጎች ከድህነት መውጣታቸውን ገልጸዋል።
በከተማና በገጠር ተመጣጣኝ እድገት እየተመዘገበ በመሆኑም የክልሉ ከተሞች እድገት 5 በመቶ መድረሱን ገልፀው ትምህርትን ለሁሉም ዜጎች ማድረስ በመቻሉ 800ሺ ብቻ የነበረው የ1ኛ ደረጃ ተማሪዎች ቁጥር ከአምስት ሚሊዮን በላይ እንደደረሰ ገልጸዋል።
"በጤናና በመሰረተ ልማትም ተመሳሳይ ውጤት በመመዝገቡ ያለፉት 25 ዓመታት ለደኢህዴን የስኬት ዓመታት ነበሩ" ያሉት አቶ ተስፋዬ የጠባብነት፣ የትምክህትና የአመራሮች ያለመደማመጥ ፈተናዎች ቢገዳደሩትም በዳግም ተሃድሶ መፈታቱን አስረድተዋል።
ልማታዊ፣ ሰላማዊና ዴሞክራሲያዊ አቅም መገንባት በ2030 ድህነትን ከክልሉ ማስወገድ፣ ከተሞችን ማስፋፋትና የኢንዱስትሪ ማዕከል ማድረግ ቀጣይ የትኩረት አቅጣጫዎች መሆናቸውን ተናግረዋል።
በፓናል ውይይቱ ላይ ምክትል ጠቅላይ ሚኒስትርና የብአዴን ሊቀ መንበር አቶ ደመቀ መኮንን፣ ነባር ታጋዮች፣ አጋር ድርጅቶች፣ የደኢህዴን አባላትና ደጋፊዎችን ጨምሮ ተጋባዥ እንግዶች ተገኝተዋል፡፡ 